合紙屏爲小閣畫卧袁訪戴其上名之曰聽雪各與長句  其二
作者：方岳
朝代：宋

paragraphs: 颼颼飀飀風落木，淅淅瀝瀝聲撼竹。
乾坤不夜起開關，一港玻璃四山玉。
我所思兮渺中洲，幽懷欲寫誰與酬。
世間餘子不足語，乘興徑上漁翁舟。
未到山陰竟回棹，歘去驟來何草草。
神交如必面相朋，逸韻高情一如掃。
寧可一生無此人，不可一日無此君。
襟期何必戴安道，玉立寒青自不羣。